LV Eiropas Savienības Oficiālais Vēstnesis C 185/7

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2016/C 185/05)

Šī publikācija dod tiesības izteikt iebildumus pret pieteikumu saskaņā ar 51. pantu Eiropas Parlamenta un Padomes Regulā (ES) Nr. 1151/2012 (1).

VIENOTS DOKUMENTS

PIZZOCCHERI DELLA VALTELLINA

ES Nr.: IT-PGI-0005-01349 – 24.6.2015.

ACVN ( ) AĢIN ( X )

1. Nosaukums vai nosaukumi

Pizzoccheri della Valtellina

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids

2.5. grupa. Makaronu izstrādājumi

3.2. Apraksts par produktu, uz kuru attiecas 1. punktā minētais nosaukums

Pizzoccheri della Valtellina ir makaronu izstrādājums, kas pagatavots no miltu maisījuma, kurā vismaz 20 % veido griķu milti.

Pizzoccheri della Valtellina ir makaronu izstrādājums, ko ražo un tirgo gan žāvētā, gan svaigā veidā. Tam ir šādas atšķirīgas formas: tagliatello steso, t. i., plānas un plakanas dažāda garuma un platuma strēmeles izstieptā formā; tagliatello avvolto, t. i., plānas un plakanas dažāda garuma un platuma strēmeles, kas ir sarullētas; vai gnocchetto, t. i., ar tiem raksturīgo ieliekto formu.

Pizzoccheri della Valtellina makaronus tirgo vai nu žāvētā, vai svaigā veidā turpmāk norādītajos izmēros.

Žāvēti makaroni Garums (mm) Platums (mm) Biezums (mm) Tagliatello steso 30–60 7–8 1,1 –1,7 Gnocchetto 16–22 7–11 1,5 –2 Tagliatello avvolto (pazīstama kā “Tagliatella”) — 3–11 1–2,5 Svaigi makaroni Garums (mm) Platums (mm) Biezums (mm) Tagliatello — 5–11 1,3 –5,5

Ķīmiskās un fizikālās īpašības

Pēc izgatavošanas svaigiem Pizzoccheri della Valtellina ir puscieta konsistence; ja tos izžāvē – tā ir sausa un cieta.

Ūdens saturam jābūt vismaz 24 % no sausnas svaigam produktam un ne vairāk kā 12,5 % no sausnas žāvētam produktam.

Organoleptiskās īpašības

Pizzoccheri della Valtellina ir pieejami dažādos brūnos toņos ar gaiši brūniem/pelēkiem gabaliņiem, kas raksturīgi griķiem.

Pēc pagatavošanas sālsūdenī makaroni iegūst maigu garšu, kāda raksturīga no griķu un citiem miltiem ražotiem produktiem.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

Sausā veidā tirgoto Pizzoccheri della Valtellina izgatavošanā izmanto šādas sastāvdaļas:

— maisījumu, kas sastāv no ne vairāk kā 80 % cieto kviešu mannas putraimu (vieni paši vai maisījumā ar cieto kviešu miltiem) un vismaz 20 % griķu miltu,

— ūdens.

Svaigā veidā tirgotā produkta sastāvdaļas ir:

— maisījums, kas sastāv no ne vairāk kā 80 % parasto kviešu miltu (vieni paši vai maisījumā ar parasto kviešu mannas putraimiem) un vismaz 20 % griķu miltu,

— ūdens.

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visiem Pizzoccheri della Valtellina ražošanas posmiem jānotiek 4. punktā norādītajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Svaigo produktu var tirgot nepakotā veidā ražošanas vietā un/vai mazumtirdzniecībā ar nosacījumu, ka patērētājam ir redzama turpmāk 3.6. punktā minētā informācija. Svaigo produktu var modificētas atmosfēras apstākļos fasēt traukos un maisiņos.

Žāvēto produktu fasē kartona kastēs vai maisiņos un, ja vajadzīgs, to pirms fasēšanas var ievietot traukos.

3.6. Ar reģistrēto nosaukumu apzīmētā produkta marķēšanas īpašie noteikumi

Papildus pārtikas produktu marķēšanas tiesību aktos noteiktajai informācijai uz Pizzoccheri della Valtellina iepakojuma skaidrā un izlasāmā drukā ir jāsniedz arī šāda informācija:

— nosaukums Pizzoccheri della Valtellina,

— akronīms IGP (AĢIN) vai pilns termins Indicazione geografica protetta (aizsargātā ģeogrāfiskās izcelsmes norāde),

— ES simbols.

Uz Pizzoccheri della Valtellina iepakojuma var arī sniegt informāciju par izstrādājuma formu, kā norādīts tabulā 3.2. punktā (žāvētajam produktam: tagliatello steso, gnocchetto vai tagliatella; svaigajam produktam: tagliatello).

Aprakstot produktu, nosaukumam Pizzoccheri della Valtellina ir aizliegts pievienot apzīmējumus un norādes, kas varētu maldināt patērētāju.

Nosaukums Pizzoccheri della Valtellina uz iepakojuma jādrukā, izmantojot fontu ITC Galliard ar rakstzīmēm 8–35 mm augstumā.

4. Ģeogrāfiskā apgabala īsa definīcija

Ģeogrāfiskais apgabals, kurā ražo Pizzoccheri della Valtellina, atrodas Sondrio provinces (Lombardija, Itālija) administratīvajās robežās.

5. Saikne ar ģeogrāfisko apgabalu

Pizzoccheri della Valtellina AĢIN atzīšanas pieteikumu pamato produkta reputācija un atpazīstamība.

Zingarelli itāļu valodas vārdnīcā (1970. gada izdevums) sniegta šāda Pizzocchero definīcija: “parupjas tagliatelle veida nūdeles, kas pagatavotas no griķu miltiem un kas ir Valtellinas reģionam raksturīgs produkts”.

Ar Pizzoccheri della Valtellina saistītā kultūra izriet no griķu miltu vēsturiskās pieejamības un plašās izmantošanas, jo, tā kā Sondrio provincē griķus aktīvi audzēja un izmantoja, tie bija vietējo ēdienu pamatsastāvdaļa.

Pirmais rakstiskais dokuments, kas apliecina griķu miltu esamību Valtellinas reģionā, datēts ar 1616. gadu, kad Šveices Graubindenes kantona Valle dell’Adda gubernators rakstīja: “Griķi galvenokārt tika audzēti Rētijas Alpu nogāzēs, it sevišķi Teljo apgabalā, kur raksturīgs maigāks klimats, pateicoties lielākai saules ietekmei”.

Līdz 1800. gadam griķu audzēšana paplašinājās, aptverot arī citus nabadzīgos un neauglīgos apgabalus. Tas bija iespējams griķu sēklu ātrās nogatavošanās dēļ, jo tās spēja labi pielāgoties apstākļiem Alpu kalnos. Pēc Valtellinas pievienošanas Lombardijas-Venēcijas karalistei komerciālā situācija mainījās par labu citiem kultūraugiem. Šobrīd nedaudz griķu joprojām audzē Sondrio provincē – aptuveni 20 hektāru platībā. Tie paredzēti izmantošanai ģimenē vai tiešai pārdošanai patērētājiem.

Pizzoccheri della Valtellina ražošana ir attīstījusies, jo šajā ielejā tiek audzēti griķi, tādēļ produkts ir saistīts ar Sondrio provinci. Pirmais neverbālais apliecinājums par Pizzoccheri della Valtellina ražošanu Sondrio provincē atrodams dokumentos ar šādām atsaucēm: “… una scarella per li Pizzoccheri e il rodelino per li ravioli” (1750. gada dokuments) un “… le resene per li Pizzoccheri” (1775. gads). Tādēļ var pieņemt, ka Pizzoccheri della Valtellina ražošana un patēriņš sākušies pirms 18. gadsimta pirmās puses. Nākamajos gadsimtos aizvien plašāk bija pieejamas dokumentāras liecības, un saikne starp šo produktu un Sondrio provinces teritoriju kļuva acīmredzamāka.

Emilio Montorfano grāmatā “Storia e Tradizioni nella Cucina Lariana” (Xenia, 1987. gads) par šā makaronu izstrādājuma, ko raksturo griķu izmantošana, dzimteni ir minēts Valtellinas reģions un it sevišķi Teljo pašvaldība. Nosaukums Pizzoccheri della Valtellina ir minēts arī Lombardijas reģionālā kultūras, identitātes un autonomijas ministra Ettore A. Albertoni priekšvārdā Ada Ferrari grāmatai “Milano e la Rai un incontro mancato?” ar apakšvirsrakstu “Luci e ombre di una capitale di transazione (1945-1977)” (Franco Angeli, 2002. gads). Runājot par vietējo reģionālo apstākļu zināšanām, izpēti, veicināšanu un vērtības saglabāšanu Pizzoccheri della Valtellina ir minēti kā tipiska produkta piemērs un kā apgabala kultūras izpausme.

Vēsturiskos tekstos un literatūrā, kur minēts Valtellinas reģions, sniegtas liecības par to, kā Pizzoccheri della Valtellina ražošana kļuva cieši saistīta ar vietējiem vēsturiskajiem notikumiem un ar tās izcelsmes ģeogrāfiskā apgabala tradīcijām un virtuvi.

Vietējie iedzīvotāji uzskata Pizzoccheri della Valtellina gatavošanu par tradicionālu nodarbi, kas ir saistīta ar viņu vēsturi un kultūru; pietiek ar to, ka apzināmies, ka šo konkrēto makaronu veidu pasniedz kopā ar vairākām sastāvdaļām, kuras iegūst no Valtellinas reģionam raksturīgajiem kultūraugiem un produktiem (sviesta, siera un tādiem dārzeņiem kā Savojas kāposti, kartupeļi utt.).

Atsauces ceļvežos un publikācijās min Pizzoccheri della Valtellina kā tipiskas nūdeles, kas izgatavotas no griķiem (Guida della Valtellina, publicējusi Itālijas Alpu kluba Valtellinas reģiona nodaļa, 1873. gads; Cucina di valle e di montagna, Mondo popolare in Lombardia Sondrio e il suo territorio, Milāna, 1995. gads).

Pizzoccheri della Valtellina ietilpst Sondrio provinces makaronu izstrādājumu kategorijā un ir Lombardijas reģiona tradicionālo lauksaimniecības pārtikas produktu sarakstā (Lombardijas reģiona Oficiālais Vēstnesis, 21.04.2000., 5. ārkārtas papildinājums pie Nr. 16).

Žāvēti Pizzoccheri della Valtellina ir pieejami daudzos Itālijas lielveikalos.

Pizzoccheri della Valtellina ir tipisks Sondrio provinces produkts un ir ieguvuši ne tikai ekonomisku, bet arī kultūras vērtību, kļūstot par vietējo iedzīvotāju patiesu atsauces punktu, kas saistīts ar tradīcijām un tiek godināts dažādos gadatirgos, no kuriem pazīstamākais ir Pizzocchero d’Oro gadatirgus Teljo.

Turklāt Pizzoccheri della Valtellina kopā ar citiem Valtellina reģionam tipiskiem lauksaimniecības pārtikas produktiem, t. i., vīnu, sieru, āboliem un bresaola, tika izstādīti 99. Bitto gadatirgū, kas norisinājās 2006. gada 12.–15. oktobrī.

Pizzoccheri della Valtellina ir produkts, ko vienmēr izmanto, kad dažādas institūcijas, vietējās iestādes un tūrisma un ražotāju asociācijas vēlas parādīt un veicināt Valtellina reģiona tēlu.

Atsauce uz specifikācijas publikāciju

(šīs regulas 6. panta 1. punkta otrā daļa)

Ministrija ir uzsākusi valsts iebildumu procedūru, 2012. gada 29. februāra Itālijas Republikas Oficiālajā Vēstnesī Nr. 50 publicējot priekšlikumu atzīt Pizzoccheri della Valtellina par aizsargātu ģeogrāfiskās izcelsmes norādi.

Produkta specifikācijas konsolidētais teksts pieejams internetā: http://www.politicheagricole.it/flex/cm/pages/ServeBLOB.php/L/IT/IDPagina/3335.

Vai arī:

tieši apmeklējot Lauksaimniecības, pārtikas un mežsaimniecības politikas ministrijas mājaslapu (www.politicheagricole.it) un klikšķinot uz Prodotti DOP IGP (ekrāna augšmalas labajā pusē), tad uz Prodotti DOP IGP STG (ekrāna kreisajā pusē) un, visbeidzot, uz Disciplinari di Produzione all’esame dell’UE.

(1) OV L 343, 14.12.2012., 1. lpp.